Rasmus Prehn (S), 2014-05-08:
Da Radikale Venstres hr. Jeppe Mikkelsen desværre er forhindret – han er til møde i Retsudvalget – skal jeg meddele, at min tale også er på vegne af Radikale Venstre.
Jeg tror, vi alle sammen har fulgt med i medierne og hørt historier fra folk, der ved selvsyn har oplevet udenlandske chauffører, som er her i Danmark for at få sig et arbejde ved at køre en fragttur og i nogle tilfælde køre lovlig cabotagekørsel, i andre tilfælde ulovlig cabotagekørsel.
Billederne af folk, der må overnatte på rastepladsen, samle flasker, stjæle diesel, tilberede maden omme bag i lastbilen og leve under kummerlige vilkår, viser, at det her er noget, der er dybt problematisk.
Det er også problematisk at danske chauffører, som har været vant til at kunne forsørge deres familie ved at have et chaufførjob, pludselig mister deres job, fordi de bliver underbudt af chauffører fra andre lande.
Så arbejdet med at bekæmpe ulovlig cabotage er noget, der prioriteres fantastisk højt fra regeringens og Socialdemokraternes side.
Det er noget, vi virkelig er optaget af, hvad vi også hørte vores minister give udtryk for før – vi har sat det allerøverst på dagsordenen for at få løst det her problem.
Vi har allerede sat ind med en række tiltag.
Vi har indført meget større bøder på det her område, og som det er blevet nævnt af ministeren og også af Venstres ordfører, kommer der som et nyt tiltag kameraer på politikøretøjer, der kan genkende nummerplader, og endelig har vi sat ind med meget skrappere politiefterforskning på det her område.
Nu vil Enhedslisten med det her beslutningsforslag så bruge den metode, vi fortrinsvis kender fra byggebranchen, tror jeg, nemlig RUT-registeret, hvor udenlandske tjenesteudbydere skal registreres.
Det kan på mange måder være et sympatisk forslag og noget, der kan være med til dæmme op for de her problemer.
Men som ministeren allerede har været inde på, er det jo for det første et område, der ligger under beskæftigelsesministeren, og for det andet er det et område, hvor vi er afhængige af EU-regler.
Det er sådan, at hvis vi kigger på transportområdet, kan vi se, at man på busområdet har mulighed for at registrere sig i RUT-registeret, hvorimod man ikke har den mulighed inden for godskørsel.
Så det, der er meldingen fra Socialdemokraternes side, og da jeg taler på hr. Jeppe Mikkelsens vegne også fra Radikale Venstres side, er, at vi i udgangspunktet ikke kan støtte forslaget, som det ligger, men vi har stor sympati for de tanker, der ligger bag ved det, og vi vil gerne konstruktivt arbejde videre.
Men vi skal passe på, at vi ikke bare haster et forslag igennem, som betyder, at vi så løber panden mod en mur og ikke kan få det gennemført – bliver slået hjem i Ludo af det gældende EU-system og andet – for så er vi lige vidt.
Det handler om, at vi skal lave gode aftaler internationalt, og der har vi en transportminister, der virkelig har lagt sig i selen for det og har brugt sin påskeferie på at rejse til Paris og lave aftaler, sikre alliancer og andet.
Så det er altså en proces, hvor tingene skal gøres på den rigtige måde i den rigtige rækkefølge.
Fra Socialdemokraternes og regeringens side er vi meget optaget af den her problemstilling, og vi vil gerne arbejde i den rigtige retning.
Forslaget her ser vi ikke nogen mulighed for at gennemføre lige med det samme, men vi vil gerne arbejde konstruktivt videre.